**ΠΑΝΤΕΙΟ ΠΑΝΕΠΙΣΤΗΜΙΟ**

**ΤΜΗΜΑ ΚΟΙΝΩΝΙΚΗΣ ΠΟΛΙΤΙΚΗΣ**

**ΣΕΜΙΝΑΡΙΟ**

**ΘΕΜΕΛΙΩΣΕΙΣ ΤΗΣ ΚΟΙΝΩΝΙΚΗΣ ΠΟΛΙΤΙΚΗΣ: Θέματα Δικαιοσύνης, Ισότητας και Δικαιωμάτων**

**ΕΑΡΙΝΟ ΕΞΑΜΗΝΟ 2020**

**ΔΙΔΑΣΚΩΝ : ΗΡΑΚΛΗΣ ΜΑΥΡΙΔΗΣ**

**Α. ΠΕΡΙΕΧΟΜΕΝΟ ΤΟΥ ΣΕΜΙΝΑΡΙΟΥ**

Το σεμινάριο αυτό τοποθετείται στο χώρο της σύγχρονης πολιτικής φιλοσοφίας και αφορά τα φιλοσοφικά και θεωρητικά θεμέλια που προϋποτίθενται τόσο στην ανάλυση όσο και στην διαμόρφωση κοινωνικής πολιτικής. Σκοπός του είναι η δυνατότητα στοχασμού και κατανόησης επάνω στις φιλοσοφικές και εννοιολογικές προϋποθέσεις και συνέπειες κάθε κοινωνικής πολιτικής - ως βασικότερου μηχανισμού αναδιανομής, κοινωνικής δικαιοσύνης, αλληλεγγύης, συνοχής, ισότητας κλπ - μέσα από την *κριτική* προσέγγιση μιας σειράς διαφορετικών σύγχρονων στοχαστών (Rawls, Dworkin, Nozik, Sen, Sandel κ.α) και φιλοσοφικών προοπτικών (ωφελιμισμός, φιλελευθερισμός, κοινοτισμός, ελευθερισμός, ιδιότητα του πολίτη κ.α.) που αφορούν τις σύγχρονες συζητήσεις γύρω από τα θέματα αυτά. Το σεμινάριο θα έχει προσανατολισμό όχι μόνο εξηγητικό αλλά και *κριτικό* και θα περιλαμβάνει ενδεικτικά όλα ή κάποια από τα παρακάτω ζητήματα που θεωρούνται θεμελιώδη σε κάθε άρθρωση κοινωνικής πολιτικής: 1) Έννοιες και θεωρίες *δικαιοσύνης*, 2) Έννοιες και θεωρίες *ισότητας* 3) Έννοιες *ελευθερίας / επιλογής* 4) Θεμελιώσεις των *αξιών* 5) *Δικαιώματα* – κοινωνία πολιτών - ιδιότητα του πολίτη 6) *Συλλογικά αγαθά* – ατομική ελευθερία / ευθύνη /επιλογή 7) *κοινωνική αλληλεγγύη, συνοχή, πρόνοια* 7) Αρχές δίκαιης διανομής – αναδιανομής 8) *Κοινωνική ευημερία* (≠ ατομική ευδαιμονία): πως ορίζεται 9) *Κοινωνική μέριμνα*: ποιοι, πότε, πως και γιατί την «αξίζουν»

**Β. ΜΟΡΦΗ ΤΟΥ ΣΕΜΙΝΑΡΙΟΥ**

Το σεμινάριο συνιστάται κυρίως για φοιτητές / τριες του τρίτου και άνω έτους σπουδών που έχουν ένα ουσιαστικό ενδιαφέρον για το αντικείμενο αυτό και η παρακολούθηση του διευκολύνεται εάν οι φοιτητές έχουν παρακολουθήσει μαθήματα θεωρίας – χωρίς όμως να είναι απαραίτητο. Θα έχει τη μορφή τρίωρων εβδομαδιαίων συναντήσεων με παρουσιάσεις του διδάσκοντος, των συμμετεχόντων φοιτητών και με απαραίτητη τη συμμετοχή όλων με παρεμβάσεις, διευκρινήσεις και ερωτήσεις. Σύμφωνα με τον κανονισμό σπουδών του Τμήματος σε κάθε συνάντηση τηρούνται παρουσίες και επιτρέπονται μόνο τρεις (3) απουσίες για την ολοκλήρωση του μαθήματος.

**Γ. ΑΞΙΟΛΟΓΗΣΗ**

Η αξιολόγηση του σεμιναρίου θα βασίζεται α) στην προσωπική παρουσίαση ενός θέματος από κάθε φοιτητή/ρια σε ημερομηνία που θα καθορισθεί και δεν μπορεί να αλλάξει και αυτή θα συμμετέχει κατά **30%** στον τελικό βαθμό β) και σε μια τελική γραπτή εργασία επάνω στο ίδιο θέμα που θα παραδοθεί σε καθορισμένη ημερομηνία στην εξεταστική περίοδο και θα συμμετέχει κατά **70%** στον τελικό βαθμό. Τα θέματα που θα αναλάβει κάθε συμμετέχων του σεμιναρίου *θα καθορισθούν σε συνεργασία με τον διδάσκοντα*.

**Δ. ΥΛΙΚΟ**

Δίδεται ενδεικτική λίστα βιβλιογραφίας για το σεμινάριο και οποιοδήποτε άλλο σχετικό βιβλίο μπορεί να γίνει δεκτό σε συνεννόηση με τον διδάσκοντα. Για το σεμινάριο το βιβλίο που έχει δηλωθεί και είναι πολύ κατατοπιστικό επάνω στα θέματα αυτά είναι το Kymlicka Will**,** 2005, ***Η πολιτική φιλοσοφία της εποχής μας***, Πόλις.